ส่วนที่ 1

ข้อมูลสรุป

สรุปข้อมูลบริษัทที่ออกหลักทรัพย์

บริษัท ยูนิมิต เอนจิเนียริ่ง จำกัด (มหาชน) (“บริษัทฯ” หรือ “UEC”) ก่อตั้ง เมื่อวันที่ 21
เมษายน 2525 โดยนักธุรกิจชาวไทยกลุ่มหนึ่งและวิศวกรชาวไต้หวัน 2 ท่าน
ด้วยทุนจดทะเบียนเริ่มต้น 9 ล้านบาท โรงงานแห่งแรกตั้งอยู่บนที่ดินเช่าขนาด 3 ไร่
ที่อำเภอพระประแดง จังหวัดสมุทรปราการ
เริ่มธุรกิจด้านการสร้างประกอบถังโลหะเพื่อใช้บรรจุแก๊ส LPG ขนาด4.3 ตันหรือ 8,949
ลิตรสำหรับใช้ในโรงบรรจุแก๊ส สถานีจำหน่ายแก๊สรวมทั้งโรงงานอุตสาหกรรมที่ใช้แก๊ส LPG
เป็นเชื้อเพลิง นับเป็นผู้ผลิตถังโลหะเพื่อใช้บรรจุแก๊สรายแรกของไทย
ต่อมาได้พัฒนาผลิตภัณฑ์ทั้งขนาด รูปแบบ
เพื่อให้มีขนาดใหญ่และสามารถรองรับการใช้งานในอุตสาหกรรมต่างๆมากขึ้น เช่น
ถังติดรถบรรทุกแก๊สแอล พี จี ( LPG Lorry Tank ) ถังบรรจุแก๊สคาร์บอนไดร์ออกไซด์ ( CO₂
) ) ถังบรรจุแอมโมเนีย (NH₃ ), ถังบรรจุเคมี (Chemical Tank) เป็นต้น
นอกจากนี้ยังได้ขยายสายผลิตภัณฑ์โลหะอื่นๆ และได้ตั้งโรงงานแห่งที่สองที่อำเภอบ้านบึง จังหวัด
ชลบุรี บนที่ดินของบริษัทเมื่อปี พ.ศ. 2532 โรงงานแห่งที่สองมีการขยายอย่างต่อเนื่อง จากขนาด
23 ไร่ เป็น 47 ไร่ ตามลำดับ ในปีพ.ศ.2541
บริษัทฯได้ย้ายโรงงานที่พระประแดงไปรวมกับโรงงานบ้านบึง
โดยพระประแดงยังคงเป็นสำนักงานของบริษัท

ปัจจุบันบริษัทฯดำเนินธุรกิจหลักเกี่ยวกับ ประกอบ ติดตั้ง
และขึ้นรูปผลิตภัณฑ์โลหะตามแบบของลูกค้าทั้งในประเทศและต่างประเทศ ( Made to order )
ผลิตภัณฑ์ของบริษัทฯแบ่งออกเป็น 5 ประเภทหลัก ได้แก่

1.  ภาชนะความดัน (Pressure Vessel) ได้แก่
    ภาชนะบรรจุสารเคมีที่ถูกออกแบบให้สามารถทนต่อแรงดันในกระบวนการผลิตของโรงงานอุตสาหกรรมได้
    ตัวอย่างสารเคมี เช่น น้ำมัน ก๊าซปิโตรเลียมเหลว แอมโมเนีย คาร์บอนไดออกไซด์
    และไนโตรเจน เป็นต้น

2.  ชิ้นส่วนเครื่องจักร (Machinery Parts) เช่น ชิ้นส่วนเครื่องปรับอุณหภูมิอากาศ (Part of
    Air Preheater) ชิ้นส่วนเตาเผา (Part of Incinerator) ปล่องควันไอเสียโรงงาน
    (Stack) และเสื้อพัดลม (Fan Casing) เป็นต้น

3.  โครงสร้างเหล็ก (Steel Structure)
    โดยส่วนใหญ่ใช้สำหรับในงานก่อสร้างโรงงานอุตสาหกรรมปิโตรเคมีและอุตสาหกรรมพลังงาน
    เช่น โครงสร้างเหล็กของอาคารโรงงาน โครงสร้างเหล็กรับท่อ (Pipe Bridge & Pipe
    Rack) และโครงสร้างเครนเคลื่อนที่สำหรับโรงงานอุตสาหกรรม (Traveling
    Crane)เป็นต้น

4.  ภาชนะบรรจุสารเคมี (Chemical Tank) เช่น ถังเก็บน้ำมัน เป็นต้น

5.  การติดตั้งเครื่องจักรและอุปกรณ์ (Mechanical Installation) เช่น
    การวางระบบท่อในโรงงานปิโตรเคมี การติดตั้งเครื่องจักร
    อุปกรณ์และโครงสร้างเหล็กในพื้นที่บริเวณท่าเรือ เป็นต้น

บริษัทฯมีทุนจดทะเบียนและทุนชำระแล้วทั้งสิ้นจำนวน 143 ล้านบาท แบ่งเป็นหุ้นสามัญ 143
ล้านหุ้นมูลค่าที่ตราไว้ ( par value ) หุ้นละ 1 บาท โดยบริษัทเพิ่มทุนครั้งล่าสุด จำนวน 43
ล้านหุ้น ออกจำหน่ายเมื่อวันที่ 15-17 พฤศจิกายน 2548 ได้รับเงินสุทธิ
(หลังหักค่าใช้จ่ายในการจัดจำหน่าย) 329 ล้านบาท
โดยบริษัทฯมีวัตถุประสงค์นำเงินที่ได้จากการขายหุ้นครั้งนี้เพื่อซื้อ
ที่ดิน,สร้างโรงงาน,ซื้ออุปกรณ์และเครื่องจักรเพื่อปรับปรุงประสิทธิภาพในการผลิตและขยายงานด้าน
Steel Structure, Heat Exchanger และ High Pressure Vessel

ในปี พ.ศ. 2549 บริษัทฯได้ดำเนินการจัดซื้อที่ดินเพื่อสร้างโรงงานแห่งใหม่ขนาด 100 ไร่
บริเวณด้านหลังติดกับโรงงานปัจจุบัน ณ.วันสิ้นปี พ.ศ.2549 งานปรับพื้นที่เสร็จเรียบร้อย
และได้ลงเสาเข็มโรงงานบางส่วนแล้ว คาดว่าโรงงานใหม่จะใช้งานได้ภายในไตรมาสที่ 3 ของปี
2550
นอกจากนี้บริษัทฯได้จัดซื้ออุปกรณ์และเครื่องจักรต่างๆเพื่อเพิ่มประสิทธิภาพในการผลิตและรองรับการขยายงานด้านการผลิตตามที่ได้วางแผนไว้